
 De peste 150 de ani dicţionarele limbii sanscrite şi ulterior cele de mitologie 
generală spun lumii întregi că, pentru înţelepciunea lor, valahii au fost sacralizaţi ca 
zeitate colectivă, denumită Valak-Hilyah în Rig-Veda. Cu toate acestea continuă în 
mod absurd să se afirme că etnonimul „valac” ne-ar fost atribuit de către slavii veniţi, 
abia prin secolele VI-IX, pentru a continua în spaţiul carpato-danubiano-pontic lecţiile 
de vorbire întrerupte în anul 271 d.Chr. odată cu izgonirea romanilor numită politicos 
retragerea aureliană. Prea a trecut, însă, mult timp de la punerea în circulaţie a acestei 
explicaţii lipsită de orice temei, pentru a nu respinge ca detestabilă starea de suficienţă 
arogantă a specialiştilor în filologie, care rămân datori adevărului ştiinţific, dar şi 
banului public.  
 În ciuda semnalelor primite din partea autodidacţilor, uneori şi sub formă de petiţii,  
domniile lor refuză în mod sistematic să ia în considerare evidenţe ca cele referitoare 
la existenţa zeităţilor Valak-Hilyah şi Dakşa atestate cu aproape 4000 de ani în urmă 
în Rig-Veda. Prea ne este specific tandemul etnonimic „valac-dac” pentru a ignora în 
continuare faptul că alături de zeitatea Valac-Hilyah se află la mare preţ în mitologia 
vedică zeul Dakşa considerat zeu creator, „strămoşul primordial al tuturor fiinţelor 
lumii”, cum găsim înscris la V. Kernbach.  
 Cu o aceeaşi nepăsare reprobabilă au trecut lingviştii, şi filologii noştrii în general, 
peste faptul că celebrul tandem „valac-dac” se regăseşte nu numai în universul mitic, 
ci şi între cuvintele de uz comun ale limbii sanscrite: „valaka” având înţelesul de 
procesiune, iar „dakşa” pe cel de sărbătoare a solstiţiului de iarnă. Atunci cand este 
adjectiv „dakşa” mai are şi înţelesul de capabil, de priceput. Există şi cuvântul „dikşa” 
care defineşte totalitatea pregătirilor pentru un act religios şi cu toate acestea sutele de 
cuvinte comune limbii române şi limbii sanscrite, printre care şi cele de mai sus, n-au 
făcut obiectul cuvenitelor cercetări, în ciuda faptului că, începând cu anul 1909 (sic), 
lucrări meritorii ale unor autodidacţi cu privire la acest fond româno-sanscrit au 
solicitat frecvent studierea şi includerea lui în istoria oficială a limbii române. 
 Pentru vechimea etnonimului Valac chiar şi numai în zona limbilor romanice s-a 
trecut şi se trece cu o aceeaşi neglijenţă condamnabilă peste faptul că Theodor 
Mommsen arată explicit în Istoria Romană (Vol I, pag. 35-36) că în Laţiu există 
munţii Volsgi şi că a existat o populaţie volscă şi inscripţii ale volscilor. Jalnic este 
faptul că nu se face nici-o referire la istoria Romei Antice a lui Neibuhr Berthold-
Georg pe baza căreia diplomatul francez Félix Colson reafirmă că latinii au vorbit un 
dialect valahic. 
 Revenind la problema în sine a etnonimelor valac şi dac, definitoriu este faptul că 
alături de teonimele Valak-Hilyah şi Dakşa, cuvintele sanscrite de uz comun: „valaka, 
dakşa şi dikşa” au de asemenea semnificaţie sacră, ceea ce pune în evidenţă statutul 
sacru acordat vlahilor din Dacia, precum şi prestigioasa lor anterioritate în raport cu 
perioada apariţiei primelor scrieri vedice, cum este Rig-Veda datând din prima 
jumătate a mileniului doi înainte de Cristos.  
 Ca mărturie eternă a prestigiului de care au avut parte, vlahii au fost şi sunt înscrişi 
în toate Cărţile Sacre ale omenirii, iar Valahia, ca vatră sacră a omenirii, este 
simbolizată de cel mai înalt munte al lumii, considerat acoperişul ei, denumit 
Himalaia, care este un alt mod de a transcrie cuvântul Valah, ştiut fiind faptul că atât 
în limba sanscrită cât şi în limba română trecerea V→M este frecventă. Pe temeiul 
acestei transformări, V→M, Himalaia prespune la origine forma Hivalaia ca anagramă 
pentru Valahia. Venerând peste timp aceeaşi vatră primordială a religiilor, Eddele 
germanice denumesc prin substantivul propriu Himli, care este o altă variantă a 
cuvântului Himalaia, nu numai palatul ceresc construit pe muntele cu acelaşi nume, ci 
şi lumea regenerată care va fi condusă din acest palat. Nu mai puţin important este 
faptul că în limba franceză paradisul este asociat aceluiaşi spaţiu valahic denumit, 
însă, Pays de Cocagne, adică Ţara Kogaionului, cu menţiunea că în limba sanscrită 
cuvântul „gagana” înseamnă cer sau atmosferă. De aici şi concluzia că dincolo de 
orice speculaţie de tip ezoteric, memoria colectivă păstrează, prin memoria 
nemuritoare a cuvintelor, amintirea faptului că Valahia Dacică reprezenta Paradisul 
pentru toată omenirea de la Est la Vest şi că valaho-daci, numiţi şi pelasgi, erau 
consideraţi neam divin pentru fervoarea religioasă cu care şi-au asumat rolul de 

misionari civilizatori în numele Dumnezeului Dumnezeilor lumii. Această concluzie 
este confirmată şi de cercetările Institutului American pentru Drapelele Lumii pe baza 
cărora Whitney Smith a arătat în tratatul său de vexologie, din anul 1975, că sub 
semnul Dragonului Dacic s-a făcut istoria lumii din Persia până în Bretania timp de 
2500 de ani. Or, aşa după cum am arătat în repetate rânduri, Dragonul Dacic este 
hieroglifă pentru numele lui Dumnezeu, care se citeşte la fel ca şi tetragrama sacră.   
 Dar, aşa după cum rezultă şi din tabelul de mai jos, înrudirea mitică a teonimelor 
stabilită de mitologi este dublată de evidentele înrudiri lingvistice ale teonimelor, de 
unde şi reciproca conform căreia înrudirile lingvistice ale teonimelor presupun înrudiri 
ale conţinutului lor mitico-religios. 
Valac-hilya Βουρχο-λαχας Varg-ulfr 
Vălco-lac Βουρ-βούλαχας   Gar-walf 
Vărco-lac Βουρ-δουλαχας Brugo-lague 
Vârco-lac  Βουρ-χαλαχας Were-wulf 
  Vrka-lanka   Βουρ-θαλαχας  Beer-wolf 
Volco-dlac  Woer-ulf 
Vluco-dlac        Woer-hoeg 
Vuko-dlac            Λύκο-υργος         Beo-wulf 
Vur-volac          ˝Ηρακ-λης  
Vur-dalac         Wulp-hila 
Wilko-lak             Lup-ercus vlăho-vnic 
Fârku-ljak          Versi-pellis        vrăho-vnic 
Baba Hârca         Herc-ules vârho-vnic 
Valac-Valac    Βουρχ-βούλαχας  Varg-walf 
                                                     V A L A H – V A L A H        
 Prin compararea teonimelor grupate pe cele trei tipuri de limbi rezultă că sintagma 
teonimică arhetipală este Valac-Valac, de la care pornind s-au format toate teonimele 
incluse în tabel, dar şi altele în care litera V a fost înlocuită prin litera M.  
     Dintre cele câteva exemple, care ilustrază în tabel şi trecerea de tip V→D, se 
remarcă variantele Vur-Volac şi Vur-Dalac, care indică faptul că arhetipalul cuvânt 

Valac a dobândit în timp şi forma Dalac sau Dlac, care a pierdut apoi litera „l” pentru 
a trece în forma Dac. De aici şi tandemul celor două etnonime echivalente Valac-Dac 
specific pentru locuitorii din Valahia Intracarpatică.    
 Pentru vlahii din sudul Dunării cuvântul Vlac a urmat succesiunea de transformări 
Vlac→Dlac→Trac, iar pentru cei ajunşi în Mesopotamia cuvantul Dlac este citit în 
sens invers pentru a genera cuvântul Caldei numiţi şi Haldei în Cartea proorocului 
Daniel. Ei sunt cei care au răspuns împăratului în limba aramaică. Asociat rădăcinii 
teonimice „Dlac”, cuvântul „haldeu” există şi în limba română conservat numai în 
limbajul călugărilor daci, care după încreştinare continuă să-l atribuie uneori până 
astăzi preoţilor de mir.  
 Spre deosebire de plăsmuirile admise până acum fără probe, aceste explicări ale 
etnonimelor „valac” şi „dac” bazate pe atestări de mare prestigiu ne conferă nouă, 
celor care vieţuim de la Facerea Lumii pe pământul Daciei, statutul de entitate sacră 
etalon, atât pentru civilizaţiile din Orient, cât şi pentru cele din Occident, care 
împreună ne-au considerat în mod explicit Axis Mundi. 
 Poate că în spiritul acestei sacralităţi primordiale trebuie 
căutată şi originea reală a etnonimului „român” având în 
vedere că deducerea lui din „romanus” ar presupune un fapt 
istoric fără precedent în spaţiul cucerit de Imperiul Roman, cu 
atât mai greu de acceptat cu cât începând cu Maximus Thrax 
în anul 235 şi până la Focas (602-610) împăraţii au fost de 
origine illiro-tracă şi mereu în dezacord cu Senatul de la 
Roma. Dacă vom mai avea în vedere şi marea revoltă a vlaho-tracilor declanşată în 
anul 257 de Ingenuus, dar continuată pe ambele maluri ale Dunării de Regalian (258-
268) din viţa lui Decebal, care ajunge conducătorul marelui regat independent dintre 
Corint şi Vistula, Moravia şi Nipru cu capitala la Sarmisegetuza, unde a şi bătut 
monedă proprie, nu mai rămâne nimic din presupusa tendinţă a vlaho-dacilor de a 
renunţa la propriul lor etnonim preamărit în toată lumea, pentru a-l adopta pe cel de 
„romanus”. Ca profesor de istorie natională, Mihail Kogălniceanu chiar a arătat în 
plină campanie latinistă că „romano-mania de la Romulus (753 î.Chr.) până la 

Romulus Augustulus (476 d.Chr.) în loc să susţină cauza românească atrage asupra 
noastră râsul străinilor”.  
       Pentru înţelegerea corectă a etonimului român, de o importanţă covârşitoare este 
faptul că în limitele fostului regat a lui Regalian, vlahii ca vorbitori ai limbii române, 
cu dialectele ei, au fost până la sfârşitul secolului XIX populaţia dominantă sub aspect 
demografic, economic, dar mai ale spiritual şi cu toate fracturile provocate de istoria 
ulterioară încă mai jalonează spaţiul fostului lor regat sub forma unor insule alcătuite 
din străvechi comuităţi compacte de români situate până la mari distanţe dincolo de 
graniţele actuale ale României.  
 Pe acest fundal istorico-geografic, total incompatibil cu asumarea la nivel de masă 
a lui „romanus”, atunci când Roma nici nu mai era o glorie, lingviştii ar trebui să 
reevalueze semnificaţia faptului că pentru etnonimul „român” au supravietuit şi forme 
rotacizate, nu numai în dialectul istro-român despre care se spune că ar fi rotacizat 
cuvintele de origine latină, ci chiar în limba albaneză care prin marea ei vechime a 
conservat în fondul traco-illir şi cuvântul „rrëmër”, sinonim pentru cuvântul „vlac” cu 
conotaţia sa de oier, iar astăzi de om de la oi şi fără şcoală. Or, referitor la formele 
rotacizate există un larg consens între lingvişti (Émile Benveniste, Origines de la 
formation des noms en indo-européen, Paris, 1962, p. 3-22) conform căruia tipul 
nominal în r/n este considerat cel mai arhaic vestigiu pentru străvechea flexiune indo-
europeană. De aici şi concluzia, surprinzătoare doar la prima vedere, că etnonimul 
„român” provine, prin însăşi formele sale rotacizate „rrëmër” sau „rumăr”, din fondul 
prelatin asociat fiind celor mai arhaice flexiuni ale fondului indo-european. În 
consecinţă, originea cuvântului român nu mai poate fi explicată pe baza bănuitul 
„romanus” asociat distrugerii şi jefuirii timp de 165 de ani a cel mult o cincime din 
teritoriul Daciei, ci facând apel la cuvinte mult mai vechi atestate în fondul indo-
european.  
 Pentru a ne îndrepta spre acest străvechi fond indo-european vom arăta că un foarte 
mare număr de autori antici (Homer, Herodot, Eniu, Amian, Quintilian, Plaut, Cato, 
Polibiu, Cicero, Ovidiu etc) şi unii autori din prima parte a evului mediu (Isidor de 
Sevilla, Papa Nicolae I, Suidas etc) ne-au considerat barbarofoni, adică vorbitori de 

limbă numită barbară, cu menţiunea că tot barbare erau considerate şi teritoriile din 
jumătatea sudică a continentului european alcătuind astăzi zona limbilor romanice.  
 Dar prin recuperarea denumirii de „barbare” pentru dialectele vorbite în zona 
numită azi a limbilor romanice, devin definitorii faptul că ritualul Fraţilor Arvali 
consacrat zeului Mars pentru rodnicia ogoarelor era numit Ambarvalia (vezi 
Dicţionarul de mitologie generală al lui Victor Kernbach), ceea ce arată că denumirea 
de „barbar” a fost la origini asociată unui concept liturgic (Ambarvalia = Ambarbaria), 
dar şi faptul că denumirea sacră de Arvali este desprinsă chiar din numele sacru al 
ritualului: Amb-Arvali-a. În mod similar numele de „rumăr” se regăseşte în cuvântul 
„B-arbar”, unde segmentul „arbar” a suferit trecerea B→M, adică „armar” rostit 
uneori în albaneză „rrëmër”, ca şi în istro-română „rumăr”, iar în daco-română 
„rumân” sau „român” prin trecerea lui r→n. Conform aceleaşi treceri r→n, în limba 
armână forma „armar” a luat forma „armân”.  
 Foarte uşor se poate constata, însă, că cele două variante „Ambarvalia” şi „Barbar” 
provin şi ele de la aceeaşi sintagmă teonimică arhetipală Valac-Valac atunci când este 
abreviată Val-Val, de unde şi Bar-Val din Ambarvalia, dar şi Bar-Bar pentru 
sonorizarea ambilor termeni ai sintagmei. Ca o altă dovadă că această explicare a 
cuvântului „Arvali” care porneşte de la sintagma teonimică arhetipală Valac-Valac şi 
implicit de la fundamentele sacre ale etosului românesc este corectă, s-a păstrat în 
cântecele Fraţilor Arvali, prin uz religios antic, cuvântul românesc „berbece” 
(berbecez în loc de verveces), dar şi cuvântul românesc „descântec” (descindentes 
devenit ulterior carmen dicentes).  
  Tot pe seama abrevierii Val-Val devenită Var-Dal, prin trecerea V→D ilustrată în 
tabel, se explică originea sacră a străvechiului cuvânt dacic Vardal, devenit Ardal sau 
Ardeal prin pierderea (afereza) lui V iniţial.  
 Pentru moment renunţăm la celelalte conexiuni care toate pun în valoare 
importanţa imensă a sintagmei teonimice arhetipale Valac-Valac, pentru a sublinia, 
încă odată, că pe seama ei au apărut în diferite zone etnonimele „Valac, Trac, Dac, 
Rumân” perfect interşanjabile prin una şi aceeaşi origine sacră şi că limba română ca 
limbă Bar-Bară vorbită de purtătorii acestor etnonime este limbă liturgică, dar şi 

matricea reală a tuturor limbilor romanice. Dacă vom mai constata că Svenska se mai 
poate scrie (s)Velska, că Vlah se mai poate scrie Helv sau Horv, iar Vlas se mai poate 
scrie Welsh, dar şi Slav atunci vom înţelege că importanţa vlahilor în istoria omenirii 
şi a limbii române pe care o vorbesc de la Facerea Lumii este mult mai mare, aşa cum 
au reuşit să lase mărturie înaintaşii, care stăpâni pe ştiinţa originilor, au transformat 
oronimul Himalaia (Hivalaia = Valahia) sau oronimul mitic Himli în simboluri ale 
Valahiei.  
                                                                                 George Liviu Teleoacă 
               14.02.2010  08.07.2009 
S I N O P S I S 
Schemă pentru a urmări grafic demonstraţia din text 
 
VALAC-VALAC 
 
BAR-VAL         BAR-VAR         VAR-DAL  
                                Ambarvalia             Barbar                 Ardal 
                                    Arval                  Arbar                Ardeal 
                                                                Armar                                                                              
                                           Armân          Rumăr          Rumân   
 
                                                               Romul-us  
                               Fiul zeului Mars şi al vestalei Rhea-Silvia (Vlasia)          

